Støtt

**Støtt** er en øygruppe som ligger helt nord på Helgelandskysten. Øygruppen ligger sentralt midt i skipsleia med gode kommunikasjoner til Bodø, Lofoten, Ørnes og sørover til Helgeland.  Det er anløpssted for Nordlandsekspressen mellom Sandnessjøen og Bodø. Støtt har vært ett av de mest sentrale fiskeværene langs kysten i mange hunder år.  Stedet har med sin bevaringsverdige bygningsmasse fått statusen «Støtt Gamle Handelssted».   

## Reiseliv
I dag er Støtt mest kjent som en attraktiv reiselivsdestinasjon hvor det er etablert næringsdrift på det gamle handelsstedet.  Det er overnatting i Bakeriet, Stabburet og Rorbua, samt restaurant i Gammelbutikken. Bedriften Støtt Brygge fikk utmerkelsen månedens bedrift i 2022 for å ha satt øya «tilbake på kartet som eksotisk reisedestinasjon med matopplevelser, unike overnattingsmuligheter og med en restaurant som leverer smaker i verdensklasse». Kulturminnefondet ga i 2021 et betydelig økonomisk bidrag for at taket på Telegrafstasjonen på Støtt gamle handelssted skulle kunne bli satt i stand ettersom «Telegrafstasjonen er et viktig bygg i det helhetlige kulturmiljøet, samtidig som bygningene hver for seg representerer tidligere tiders viktige samfunnsfunksjoner.».

På Støtt kan besøkende ta del i en rekke naturbaserte opplevelser som kajakk, rib turer, toppturer, breklatring på Svartisen, fisking, vandringer, sykling, bading og mer. Mange turister benytter Støtt som en base eller som et ledd i øyhopping på Helgelandskysten.   

Støtt har også matbutikk, ekspedisjon, gjestehavn og salg av diesel. 

Støtt har i dag (2022) ca 30 fastboende. I tillegg er det mange som har hytter på Støtt.  I løpet av sommeren har øya besøk av flere tusen turister.

## Historie
Historien til Støtt går langt tilbake i tiden. Det er gjort arkeologiske funn fra fra vikingtiden i nærområdet og det er derfor grunn til å tro at Støtt har hatt stor betydning for sjøfarende trafikk langs kysten av nordmenn i tidlig middelalder. Stedet hadde status som jekteleie i mange hundre år og fiskerne sov ofte på land i farhus. Tidlig på 1800 tallet fikk stedet status som handelssted og det er fra denne tiden store deler av den gamle bygningsmassen ble bygget.  

I 1824 kjøpte jekteskipper Jens Ellingsen Støtt. Sammen med sin kone Anna Elisabeth, datter av Sverdrup på Kjerringøy, drev de stedet i 5 år inntil de måtte vende tilbake til Kjerringøy på grunn av Sverdrups død.  Anna Elisabeths søster, Kristiane Bolette, overtok da Støtt sammen med sin mann Bonsak Gotaas. Den rike storfamilien eide mange handelssteder langs Nordlandskysten, blant annet Nusfjord i Lofoten. Det var nære forbindelser til Kjerringøy og handelsmann Erasmus Zahl, Anna Elisabeths nye mann, reddet Støtt flere ganger fra å gå konkurs. I 1884 overtok familien Hassel og i 1897 ble handelsmann Johan Sørensen eier av stedet.  Næringsdriften på det gamle handelsstedet drives i dag av Sørensens 4. og 5. generasjon.

På Svenningsheia på Svenningen finnes flere bunkere og rester av kanonstillinger for et tysk kystartilleribatteri fra okkupasjonen av Norge under andre verdenskrig. Batteriet, Heeres Küsten Batterie Stött 7/974 (HKB 7/974), ble oppsatt med fire 10,5 cm kanoner med skuddvidde 16 000 m i februar 1943.

## Natur og geografi
Vest for Støtt ligger Støttværet naturreservat, som dekker flere småøyer og holmer i øygruppa.

Det blåser aldri vind fra sørøst på Støtt. Årsaken til dette skal være fjellformasjonene og beliggenheten i forhold til Svartisen

Rett nord for Støtt uti havet ligger det en ferskvannskilde.

## Referanser


## Litteratur
*  Fjørtoft, Jan Egil (1983): ''Tyske kystfort i Norge''. Arendal: Agder presse. ISBN 8299087813.

## Eksterne lenker

* Offisielt nettsted
* «Støttværet og Flatværet/Varkgård» (PDF), *Naturbase.no*